*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Σεπτεμβρίου 1986

σχετικά με διαδικασία εφαρμογής του άρθρου 86 της συνθήκης ΕΟΚ (IV/28.959 - VIFKA)

(Το κείμενο στην ολλανδική γλώσσα είναι το μόνο αυθεντικό)

(86/499/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης ΕΟΚ (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως τα άρθρα 2, 4, 6 και 8,

την αίτηση για αρνητική πιστοποίηση που υπέβαλε στις 30 Οκτωβρίου 1974 η Vereniging van importeurs en fabrikanten van kantoormachines (VIFKA - Ένωση εισαγωγέων και κατασκευαστών μηχανών γραφείου) στη Χάγη (Κάτω Χώρες), σχετικά με τις αποφάσεις της εν λόγω ενώσεως που αφορούν τους κανονισμούς και τη συμφωνία-τύπο που προτείνεται για τη συμμετοχή των μη μελών στις εκθέσεις μηχανών γραφείου και συναφών ειδών που διοργανώνονται στις Κάτω Χώρες,

την αίτηση της VIFKA, της 21ης Φεβρουαρίου 1978, για να της χορηγηθεί απαλλαγή, δυνάμει του άρθρου 85 παράγραφος 3 της συνθήκης, όσον αφορά τους κανονισμούς της και τη συμφωνία-τύπο που προτείνεται για τη συμμετοχή των μη μελών στις εκθέσεις εξοπλισμού γραφείου,

τη δημοσίευση του ουσιώδους περιεχομένου των κανονισμών και της συμφωνίας της VIFKA (2) σύμφωνα με το άρθρο 19 παράγραφος 3 του κανονισμού αριθ. 17,

Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,

Εκτιμώντας ότι:

Ι. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ

(1) Η Vereniging van importeurs en fabrikanten van kanoormachines (στο εξής καλείται «VIFKA») ένωση επιχειρήσεων που διέπεται από το ολλανδικό δίκαιο, η οποία ιδρύθηκε το 1950 και περιλαμβάνει περισσότερα από 200 μέλη. Η διοίκηση της VIFKA μπορεί να κάνει δεκτά ως μέλη της εν λόγω ενώσεως όλα τα νομικά ή φυσικά πρόσωπα που είναι εγκατεστημένα στις Κάτω Χώρες από διετίας τουλάχιστον και τα οποία απασχολούνται κύρια ή αποκλειστικά, στη διάρκεια της ίδιας περιόδου, με:

α) την κατασκευή ειδών γραφείου, ή

β) την εισαγωγή ή/και εμπορία, την επισκευή και συντήρηση ειδών γραφείου, και στα οποία έχει ανατεθεί, από έναν ή περισσότερους κατασκευαστές εγκατεστημένους στις Κάτω Χώρες ή το εξωτερικό, η αποκλειστική αντιπροσωπεία για την πώληση των ειδών αυτών σε όλη την επικράτεια των Κάτω Χωρών.

Οι επιχειρήσεις που ασκούν τη δραστηριότητα αυτή επί χρονικό διάστημα μικρότερο της διετίας μπορούν να γίνονται δεκτές με την ιδιότητα του εκτάκτου μέλους.

Από τα μέλη της VIFKA, τα 80 % περίπου είναι εισαγωγείς και το 20 % περίπου κατασκευαστές. Περισσότεροι από τους μισούς εισαγωγείς και κατασκευαστές ειδών γραφείου στην Ολλανδία, και μεταξύ των οποίων ορισμένοι που διαθέτουν σημαντικά μερίδια στην αγορά, συμμετέχουν ως μέλη στη VIFKA.

(2) Το καταστατικό της VIFKA προβλέπει ότι η Ένωση έχει ως αντικείμενο να φροντίζει, κατά την ευρύτερη έννοια του όρου, για τα οικονομικά και κοινωνικά συμφέροντα των μελών της, στο μέτρο που αφορούν την εισαγωγή και το εμπόριο εξοπλισμού και συστημάτων γραφείου σε καινουργή κατάσταση, την επισκευή και τη συντήρησή τους, καθώς και των διαφόρων στοιχείων και ανταλλακτικών τους, και να υπερασπίζεται, κατά την ευρύτερη του όρου έννοια, τα συμφέροντα των εν λόγω μελών.

(3) Η VIFKA διοργανώνει μεταξύ άλλων εκθέσεις μηχανών γραφείου στις Κάτω Χώρες, μεταξύ των οποίων η σημαντικότερη είναι η ονομαζόμενη «Efficiencybeurs», που πραγματοποιείται κάθε δεύτερο χρόνο στο Amsterdam. Για τον καθορισμό των κανόνων που διέπουν την συμμετοχή στην Efficiencybeurs, η VIFKA εξέδωσε, τον Δεκέμβριο 1973, δύο σειρές κανόνων: τον κανονισμό εκθέσεων, και τον κανονισμό προσφυγών και εφέσεων, καθώς και μια συμφωνία-τύπο που προτείνεται για τη συμμετοχή των μη μελών.

(4) Η VIFKA ζήτησε από την Επιτροπή να δεχτεί να της παραχωρήσει αρνητική πιστοποίηση σχετικά με τις προαναφερόμενες αποφάσεις. Μεταγενέστερα, οι κανονισμοί και η συμφωνία-τύπος κοινοποιήθηκαν με σκοπό να τύχουν απαλλαγής δυνάμει του άρθρου 85 παράγραφος 3 της συνθήκης.

(5) Μετά από αίτημα της Επιτροπής, η VIFKA επέφερε ορισμένες τροποποιήσεις στον κανονισμό εκθέσεων, στον κανονισμό προσφυγών και εφέσεων και στη συμφωνία-τύπο που προτείνεται στα μη μέλη, με τρόπο που να απαλείφονται τα κυριότερα στοιχεία που συνιστούν περιορισμό του ανταγωνισμού. Οι τροποποιήσεις αυτές εγκρίθηκαν από τη γενική συνέλευση των μελών της VIFKA, η οποία τελικά υιοθέτησε, στις 8 Ιανουαρίου 1986, το νέο κείμενο του κανονισμού εκθέσεων.

(6) Οι κυριότερες διατάξεις των τροποποιηθέντων κανονισμών και της τροποποιηθείσας συμφωνίας είναι περιληπτικά οι εξής:

- Η συμμετοχή στην Efficiencybeurs, όπου εκτίθενται μηχανές, έπιπλα, εξοπλισμός γραφείου, μηχανήματα αναπαραγωγής και υλικό πληροφορικής, είναι ανοιχτή στα μέλη και τα μη μέλη της VIFKA, στο μέτρο που η σχετική αίτησή τους γίνεται δεκτή από την Επιτροπή εκθέσεων της VIFKA και εφόσον ειδικεύονται στην κατασκευή ή και εμπορία ειδών γραφείου.

- Οι αιτήσεις γίνονται αποδεκτές, λαμβάνοντας υπόψη το αντικείμενο της εκδηλώσεως που συνίσταται στην όσο το δυνατόν πληρέστερη έκθεση νέων ή ανανεωμένων ειδών. Στις περιπτώσεις που δεν υπάρχει αρκετός διαθέσιμος χώρος, η συμμετοχή τους σε προηγούμενες εκθέσεις αποτελεί επίσης σημαντικό στοιχείο για να γίνουν δεκτοί.

- Οι συμμετέχοντες στην Efficiencybeurs δεν δικαιούνται να συμμετέχουν στις άλλες εκθέσεις ειδών γραφείου που δεν διοργανώνονται ή δεν έχουν εγκριθεί από τη VIFKA και πραγματοποιούνται στη διάρκεια του ημερολογιακού έτους κατά το οποίο πραγματοποιείται η Efficiencybeurs. Οι «εκθέσεις υλικού γραφείων» θεωρούνται οι εκθέσεις στις οποίες η επιφάνεια που αφιερώνεται για τα είδη γραφείου υπερβαίνει είτε το 60 % της συνολικής επιφάνειας, είτε τα 10 000 τετραγωνικά μέτρα, καθώς και οι εκθέσεις οι οποίες, ανεξάρτητα από το μέγεθός τους, αναγνωρίζονται από το κοινό ως εκθέσεις υλικού γραφείων.

Στον όρο «συμμετοχή στις εκθέσεις» περιλαμβάνεται επίσης η διαφήμιση με κύριο άξονα τα είδη γραφείου, την οποία αναλαμβάνει άμεσα ή έμμεσα ο ενδιαφερόμενος, στο χώρο της εκθέσεως ή γύρω από αυτόν, όπως και το γεγονός της παραδόσεως ειδών γραφείου σε τρίτους για να τα εκθέσουν ή ακόμη και η διαφήμιση στα έντυπα που κυκλοφορούν με ευκαιρία τις εκθέσεις.

- Σε περίπτωση μη συμμετοχής της στην Efficiencybeurs, η ενιδαφερόμενη επιχείρηση μπορεί να συμμετέχει σε οποιαδήποτε άλλη έκθεση.

- Η επιτροπή εκθέσεων της VIFKA έχει δικαίωμα, όσον αφορά ορισμένες εκθέσεις ή κατηγορίες ειδών γραφείου, να αίρει την απαγόρευση συμμετοχής στις εκθέσεις.

- Κάθε ενδιαφερόμενος στον οποίο δεν παραχωρείται χώρος σε μια έκθεση έχει τη δυνατότητα να προσφύγει στην επιτροπή εφέσεων.

- Οι αποφάσεις στις περιπτώσεις παραβάσεως του κανονισμού εκθέσεων λαμβάνονται από την επιτροπή προσφυγών, και υπάρχει δυνατότητα να ασκηθεί έφεση ενώπιον της επιτροπής εφέσεων. Οι πιθανές κυρώσεις είναι:

- αποκλεισμός από την Efficiencybeurs, ή από οποιαδήποτε άλλη δραστηριότητα της VIFKA, επί δύο έτη κατ' ανώτατο όριο,

- πρόστιμο το πολύ μέχρι 5 000 ολλανδικά φιορίνια.

Η επιτροπή εφέσεων συγκροτείται από τρία πρόσωπα, εκ των οποίων τα δύο δεν ανήκουν στον τομέα της βιομηχανίας εξοπλισμού γραφείου.

(7) Πρέπει να σημειωθεί ότι η VIFKA δήλωσε πως ο κανονισμός εκθέσεων ισχύει μόνο για τις εκθέσεις που διοργανώνονται στις Κάτω Χώρες, αν και τούτο δεν αναφέρεται ρητά στον κανονισμό αυτό.

(8) Στους προηγούμενους κανονισμούς που αφορούσαν τη συμμετοχή στην Efficiencybeurs, η απαγόρευση για τα μέλη της VIFKA, να συμμετέχουν σε άλλες εκθέσεις ήταν απόλυτη, εκτός ειδικής άδειας εκ μέρους της VIFKA, είτε είχαν συμμετάσχει στην Efficiencybeurs είτε όχι.

(9) Τα μη μέλη που επιθυμούσαν να εκθέσουν στην Efficiencybeurs όφειλαν να αναλάβουν την υποχρέωση να μη συμμετάσχουν σε καμία άλλη έκθεση επί δύο έτη μετά την υπογραφή της συμφωνίας συμμετοχής τους και δεν διέθεταν δυνατότητα προσφυγής εναντίον της αρνήσεως συμμετοχής τους ή των προστίμων που επέβαλε η VIFKA.

(10) Η Επιτροπή δεν έλαβε καμία παρατήρηση εκ μέρους τρίτων ενδιαφερόμενων μετά από τη δημοσίευση που έγινε σύμφωνα με το άρθρο 19 παράγραφος 3 του κανονισμού αριθ. 17.

ΙΙ. ΝΟΜΙΚΗ ΕΚΤΙΜΗΣΗ

Α. Άρθρο 85 παράγραφος 1

(11) Το άρθρο 85 παράγραφος 1 της συνθήκης κηρύσσει ασυμβίβαστες με την κοινή αγορά και απαγορεύει όλες τις συμφωνίες μεταξύ επιχειρήσεων, όλες τις αποφάσεις ενώσεων επιχειρήσεων και κάθε εναρμονισμένη πρακτική, που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς.

(12) Η VIFKA, στην οποία συμμετέχουν ως μέλη επιχειρήσεις του τομέα μηχανών γραφείου, αποτελεί ένωση επιχειρήσεων κατά την έννοια του άρθρου 85. Οι αποφάσεις που λαμβάνονται από τη συνέλευση των μελών της VIFKA για την κύρωση των κειμένων του κανονισμού εκθέσεων, του κανονισμού προσφυγών και εφέσεων και της συμφωνίας-τύπου που προτείνεται στα μη μέλη, συνιστούν αποφάσεις ενώσεως επιχειρήσεων, που δύνανται να εμπίπτουν στο πεδίο εφαρμογής του άρθρου 85. Η προτεινόμενη στα μη μέλη συμφωνία αποτελεί συμφωνία μεταξύ επιχειρήσεων και ενώσεως επιχειρήσεων. Κάθε μέτρο ή απόφαση που λαμβάνεται από τη VIFKA κατ' εφαρμογή του κανονισμού εκθέσεων αποτελεί απόφαση ενώσεως επιχειρήσεων.

Ο κανονισμός εκθέσεων, στη σημερινή του μορφή, έχει ως αντικείμενο ή αποτέλεσμα να περιορίζει τον ανταγωνισμό στο εσωτερικό της κοινής αγοράς κατά τον ακόλουθο τρόπο:

α) ο ανταγωνισμός μεταξύ κατασκευαστών και εισαγωγέων υλικού γραφείων που συμμετέχουν στην Efficiencybeurs περιορίζεται ή νοθεύεται λόγω του ότι, κατά τα έτη στα οποία δεν διοργανώνεται η Efficiencybeurs, παρακωλύεται ή δυσχεραίνεται η προώθηση των προϊόντων τους στο εμπόριο ή στο ευρύτερο κοινό, ανταγωνιζόμενοι μεταξύ τους στις εκθέσεις που δεν διοργανώνονται από τη VIFKA ή στις οποίες η εν λόγω ένωση επιχειρήσεων δεν επιτρέπει τη συμμετοχή τους·

β) ο ανταγωνισμός μεταξύ των διοργανωτών εκθέσεων που ειδικεύεται στις μηχανές γραφείου περιορίζεται ή νοθεύεται από τις παρακωλύσεις ή τις δυσχέρειες που αντιμετωπίζουν για να εξασφαλίσουν τη συμμετοχή των κατασκευαστών και των εισαγωγέων κατά το ημερολογιακό έτος που πραγματοποιείται η Efficiencybeurs.

(13) Αυτοί οι περιορισμοί του ανταγωνισμού είναι δυνατόν να επηρεάσουν το εμπόριο μεταξύ κρατών μελών με τον εξής τρόπο:

α) κατά το ημερολογιακό έτος διοργάνωσης της Efficiencybeurs, οι εισαγωγείς ειδών γραφείου που συμμετέχουν στην Efficiencybeurs εμποδίζονται, εν όλω ή εν μέρει, από του να εκθέσουν τα προϊόντα τους που κατασκευάζονται σε άλλα κράτη μέλη, στις εκθέσεις που πραγματοποιούνται στις Κάτω Χώρες και οι οποίες δεν έχουν εγκριθεί ή διοργανωθεί από τη VIFKA. Τούτο μπορεί να έχει ως συνέπεια να περιορίζεται ή να παραμένει ατελές το φάσμα των προϊόντων του σχετικού βιομηχανικού κλάδου των άλλων κρατών μελών, που παρουσιάζονται στο εμπόριο ή στους ενδεχόμενους αγοραστές στη διάρκεια των εκθέσεων αυτών·

β) οι διοργανωτές εκθέσεων και εμπορικών πανηγύρεων που δεν έχουν εγκριθεί από τη VIFKA χάνουν τη δυνατότητα να εκθέτουν στις Κάτω Χώρες, κατά τα έτη που διοργανώνεται η Efficiencybeurs, τους εξοπλισμούς γραφείου που κατασκευάζονται σε άλλα κράτη μέλη· το εμπόδιο αυτό στις συναλλαγές μεταξύ κρατών μελών στον τομέα των παρεχόμενων από τους διοργανωτές εκθέσεων υπηρεσιών, μπορεί να θέσει σε κίνδυνο την ελευθερία του εμπορίου μεταξύ αυτών των κρατών, κατά τρόπο αντίθετο προς τον στόχο δημιουργίας ενιαίας αγοράς για όλα τα κράτη αυτά.

(14) Δεδομένης της σημασίας των πωλήσεων εξοπλισμών γραφείου που πραγματοποιούν οι συμμετέχοντες στην Efficiencybeurs, τα εν λόγω αποτελέσματα επί του εμπορίου μεταξύ κρατών μελών απέχουν από του να είναι αμελητέα.

(15) Κατά συνέπεια, το άρθρο 85 παράγραφος 1 εφαρμόζεται στον κανονισμό εκθέσεων της VIFKA.

Β. Άρθρο 85 παράγραφος 3

(16) Σύμφωνα με το άρθρο 85 παράγραφος 3 της συνθήκης, οι διατάξεις του άρθρου 85 παράγραφος 1 δύνανται να κηρυχθούν ανεφάρμοστες σε κάθε απόφαση ενώσεως επιχειρήσεων η οποία συμβάλει στη βελτίωση της παραγωγής ή της διανομής των προϊόντων ή στην προώθηση της τεχνικής ή οικονομικής προόδου, εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει και η οποία:

α) δεν επιβάλλει στις ενδιαφερόμενες επιχειρήσεις περιορισμούς μη απαραίτητους για την επίτευξη των στόχων αυτών·

β) δεν παρέχει στις επιχειρήσεις αυτές τη δυνατότητα καταργήσεως του ανταγωνισμού επί σημαντικού τμήματος των σχετικών προϊόντων.

(17) Η Επιτροπή έχει επανειλημμένα (1) διαβεβαιώσει ότι η πολιτική της όσον αφορά τις εκθέσεις και τις εμπορικές πανηγύρεις είναι να αποδέχεται τις συμφωνίες ή τις συμπράξεις - όπως η περίπτωση του κανονισμού εκθέσεων της VIFKA- εφόσον καταλήγουν σε ορθολογιστική οργάνωση και σε εξοικονόμηση κόστους, παρουσιάζοντας ταυτόχρονα για τους καταναλωτές πλεονεκτήματα που αντικειμενικά υπερισχύουν των περιοριστικών στοιχείων.

(18) Ο κανονισμός εκθέσεων της VIFKA επιτυγχάνει τα προαναφερόμενα πλεονεκτήματα ορθολογιστικής οργάνωσης και εξοικονόμησης κόστους κατά τον ακόλουθο τρόπο:

α) η Efficiencybeurs εξασφαλίζει την υψηλού επιπέδου, και κατά τον πλέον αποδοτικότερο τρόπο, παρουσίαση της ευρύτερης δυνατής ποικιλίας ειδών γραφείου στους ενδεχόμενους πελάτες, το ευρύτερο κοινό και τα μέσα μαζικής επικοινωνίας·

β) τα έξοδα που συνεπάγεται για τους κατασκευαστές και τους εισαγωγείς η συμμετοχή τους σε εκθέσεις εξοπλισμού γραφείου στις Κάτω Χώρες μειώνονται από το γεγονός ότι οφείλουν να περιορίσουν τη συμμετοχή τους σε εκθέσεις που είναι οι πληρέστερες από την άποψη του φάσματος των εκτιθέμενων προϊόντων και οι αποδοτικότερες από την άποψη της εμπορίας τους.

Μπορεί λοιπόν να συναχθεί το συμπέρασμα ότι ο κανονισμός εκθέσεων συμβάλλει στη βελτίωση της διανομής του εξοπλισμού γραφείου στις Κάτω Χώρες, καθώς και στην προώθηση της οικονομικής προόδου.

(19) Στους καταναλωτές παρέχεται ένα δίκαιο τμήμα αυτής της βελτίωσης της διανομής και της οικονομικής προόδου. Πράγματι, η συγκέντρωση του εξοπλισμού γραφείων στις εκθέσεις επιτρέπει στους καταναλωτές να έχουν μια πλήρη εικόνα της σειράς των προϊόντων που προσφέρονται στην αγορά και να προσανατολίζονται καλύτερα, πριν κάνουν την εκλογή τους, χωρίς να είναι υποχρεωμένοι να μετακινούνται από μια έκθεση σε άλλη, για να δουν όλα τα διαθέσιμα προϊόντα. Το συμπέρασμα αυτό ενισχύεται από το γεγονός ότι τα μη μέλη μπορούν επίσης να συμμετέχουν στην Efficiencybeurs. Αποτέλεσμα αυτού είναι να αυξάνεται η προσφορά υλικών γραφείου.

(20) Οι περιορισμοί που επιβάλλονται στους συμμετέχοντες στην Efficiencybeurs, στους οποίους απαγορεύεται να συμμετέχουν κάθε δεύτερη χρονιά στις εκθέσεις και στις εμπορικές πανηγύρεις εξοπλισμών γραφείου που δεν διοργανώνονται ή εγκρίνονται από τη VIFKA, μπορούν να θεωρηθούν ως απαραίτητοι για την επίτευξη του πλεονεκτήματος που συνιστά η ορθολογιστική οργάνωση της επίδειξης εξοπλισμού γραφείου στη διάρκεια των εν λόγω εκδηλώσεων. Ο περιορισμός που συνίσταται στην απαγόρευση συμμετοχής σε οποιαδήποτε έκθεση ή εμπορική πανήγυρη εξοπλισμού γραφείου που δεν θα έχει διοργανωθεί ή εγκριθεί από τη VIFKA, κατά τη διάρκεια του έτους που υπήρξε συμμετοχή στην Efficiencybeurs, αποτελεί τον απαραίτητο όρο για την επίτευξη της ορθολογιστικής οργάνωσης του συστήματος των εμπορικών πανηγύρεων και εκθέσεων εξοπλισμού γραφείου. Το εν λόγω μέσο δεν υπερβαίνει το αναγκαίο μέτρο για να επιτευχθεί ο στόχος αυτός, και τούτο επειδή, κατά τη διάρκεια των ενδιάμεσων ετών, οι κατασκευαστές που συμμετέχουν στην Efficiencybeurs, είναι ελεύθεροι να εκθέτουν όπου θέλουν. Η επιλογή της συμμετοχής ή μη στην Efficiency beurs είναι πλήρως ελεύθερη. Οπότε, στην περίπτωση που κάποιος δεν συμμετέχει στην Efficiencybeurs, είναι ελεύθερος να συμμετάσχει σε οποιαδήποτε άλλη έκθεση ή εμπορική εκδήλωση, ακόμη και κατά το ίδιο έτος. Πάντως, εφόσον είναι ανάγκη να εξασφαλιστεί ότι στην πράξη οι περιορισμοί αυτοί θα περιοριστούν στους απολύτους αναγκαίους για την επίτευξη των επιδιωκόμενων στόχων ορθολογιστικής οργάνωσης, είναι αναγκαίο να γνωστοποιείται αμέσως στην Επιτροπή οποιαδήποτε απόφαση άρνησης της συμμετοχής στην Efficiencybeurs. Το γεγονός ότι οι αγοραστές μπορούν να προσανατολίζονται τόσο προς την προσφορά των μελών της VIFKA όσο και προς την προσφορά των μη μελών ενισχύει επίσης τα στοιχεία που επέτρεψαν τη διαπίστωση ότι οι περιορισμοί του ανταγωνισμού βρίσκονται μέσα στα όρια του απαραίτητου.

(21) Ο κανονισμός εκθέσεων δεν καταργεί τον ανταγωνισμό ούτε μεταξύ των κατασκευαστών και εισαγωγέων εξοπλισμού γραφείου στις Κάτω Χώρες ούτε μεταξύ των διοργανωτών εκθέσεων στις οποίες τα εν λόγω προϊόντα εκτίθενται ή θα μπορούσαν να εκτίθενται. Η επιλογή για τη συμμετοχή ή μη στην Efficiencybeurs είναι εντελώς ελεύθερη και η συμμετοχή στις εκθέσεις δεν αποτελεί το μόνο μέσο για τους κατασκευαστές και εισαγωγείς ειδών γραφείου για να προσελκύουν την προσοχή των επαγγελματιών και άλλων ενδεχόμενων πελατών στα προϊόντα τους. Έχουν στην διάθεσή τους όλα τα μέσα ενημέρωσης για να προσελκύουν τους πελάτες. Εξάλλου, πρέπει να υπενθυμιστεί σχετικά ότι οι μεταπωλητές τους, εκτός από την άμεση καθημερινή επαφή που έχουν με τους περισσότερους δυνητικούς πελάτες, παραμένουν ελεύθεροι να συμμετέχουν σε κάθε έκθεση ή εμπορική πανήγυρη της αρεσκείας τους και οι δραστηριότητές τους προωθήσεως των πωλήσεων συμβάλλουν τελικά στη διατήρηση υψηλού επιπέδου ανταγωνισμού μεταξύ κατασκευαστών και εισαγωγέων.

(22) Ο ανταγωνισμός μεταξύ των διοργανωτών εκθέσεων ελάχιστα επηρεάζεται από τον κανονισμό εκθέσεων. Κάθε διοργανωτής είναι ελεύθερος να οργανώσει τις εκθέσεις που επιθυμεί κατά τα έτη που δεν πραγματοποιείται η Efficiencybeurs. Τις χρονιές που η VIFKA διοργανώνει την Efficiencybeurs, μόνον οι διοργανωτές εκθέσεων που δεν έχουν τύχει εγκρίσεως της VIFKA θα εμποδίζονται από του να εξασφαλίζουν τη συμμετοχή στις εκθέσεις τους αυτές των κατασκευαστών και των εισαγωγέων.

(23) Επειδή ως εκ τούτου πληρούνται όλες οι προϋποθέσεις εφαρμογής του άρθρου 85 παράγραφος 3, ο κανονισμός εκθέσεως τον οποίο σήμερα εφαρμόζει η VIFKA μπορεί να τύχει απαλλαγής.

Γ. Άρθρα 6 και 8 του κανονισμού αριθ. 17

(24) Δυνάμει του άρθρου 8 παράγραφος 1 του κανονισμού αριθ. 17, η απόφαση εφαρμογής του άρθρου 85 παράγραφος 3 εκδίδεται για συγκεκριμένη περίοδο και μπορεί να συνοδεύεται από όρους και υποχρεώσεις. Επιπλέον, κατά το άρθρο 8 παράγραφος 2 του εν λόγω κανονισμού, η Επιτροπή οφείλει να εξασφαλίζει ότι εξακολουθούν να πληρούνται οι όροι του άρθρου 85 παράγραφος 3.

(25) Η απαλλαγή μπορεί να χορηγηθεί μόνον από τη στιγμή που επέλθουν οι τροποποιήσεις τις οποίες ζήτησε η Επιτροπή. Για το λόγο αυτό, η παρούσα απαλλαγή αρχίζει να ισχύει από τις 8 Ιανουαρίου 1986.

(26) Η Επιτροπή, κατά τον καθορισμό της διάρκειας ισχύος της αποφάσεώς της, σύμφωνα με τα άρθρα 6 και 8 του κανονισμού αριθ. 17, οφείλει να λάβει υπόψη της τα ειδικά χαρακτηριστικά και τις ανάγκες της βιομηχανίας εξοπλισμού γραφείου, καθώς και τη συχνότητα των εκδηλώσεων που καλύπτονται από τον κανονισμό εκθέσεων. Συνεπώς, κρίνεται σκόπιμο η απαλλαγή να χορηγηθεί για την περίοδο από 8 Ιανουαρίου 1986 έως 31 Δεκεμβρίου 1996.

(27) Σύμφωνα με το άρθρο 8 παράγραφος 1 του κανονισμού αριθ. 17, η απόφαση μπορεί να συνοδεύεται από υποχρεώσεις, προκειμένου η Επιτροπή να εξασφαλίζει ότι εξακολουθούν να πληρούνται, κατά τη διάρκεια της περιόδου απαλλαγής, οι όροι εφαρμογής του άρθρου 85 παράγραφος 3.

Η VIFKA θα υποχρεούται συνεπώς να ενημερώνει αμέσως την Επιτροπή για κάθε τροποποίηση του κανονισμού εκθέσεων, του κανονισμού προσφυγών και εφέσεων και της συμφωνίας-τύπου που προτείνεται στα μη μέλη και για κάθε μεταβολή του τρόπου εφαρμογής τους.

Εξάλλου, η VIFKA θα ενημερώνει αμέσως την Επιτροπή για κάθε περίπτωση που αρνείται, δυνάμει του κανονισμού εκθέσεως, να εγκρίνει κάποια έκθεση εξοπλισμού γραφείου που διοργανώνεται στις Κάτω Χώρες από άλλους διοργανωτές. Η VIFKA θα ενημερώνει αμέσως την Επιτροπή για όλες τις περιπτώσεις που αρνείται να κάνει δεκτή τη συμμετοχή στην Efficiencybeurs.

Τέλος, η VIFKA θα υποβάλλει στην Επιτροπή, πριν το τέλος Ιανουαρίου του χρόνου κατά τον οποίο διοργανώνεται η Efficiencybeurs, χρονοδιάγραμμα των εκθέσεων εξοπλισμού γραφείου που πραγματοποιούνται στις Κάτω Χώρες κατά τη διάρκεια του χρόνου αυτού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι διατάξεις του άρθρου 85 παράγραφος 1 της συνθήκης ΕΟΚ κηρύσσονται, δυνάμει του άρθρου 85 παράγραφος 3, ανεφάρμοστες στον κανονισμό εκθέσεων, στον κανονισμό προσφύγων και εφέσεων και στη συμφωνία-τύπο που προτείνεται στα μη μέλη της VIFKA.

Η παρούσα απόφαση εφαρμόζεται από τις 8 Ιανουαρίου 1986 μέχρι τις 31 Δεκεμβρίου 1996.

Άρθρο 2

Η παρούσα απόφαση συνοδεύεται με την επιβολή των ακόλουθων υποχρεώσεων:

- η VIFKA ενημερώνει αμέσως την Επιτροπή για κάθε τροποποίηση που επιφέρεται στον κανονισμό εκθέσεων, στον κανονισμό προσφυγών και εφέσεων και στη συμφωνία-τύπο που προτείνεται στα μη μέλη, καθώς και για κάθε μεταβολή του τρόπου εφαρμογής τους,

- η VIFKA ενημερώνει αμέσως την Επιτροπή για όλες τις περιπτώσεις άρνησής της, δυνάμει του κανονισμού εκθέσεων, να εγκρίνει έκθεση εξοπλισμού γραφείου που διοργανώνεται στις Κάτω Χώρες από άλλους εκτός της ίδιας διοργανωτές,

- η VIFKA ενημερώνει αμέσως την Επιτροπή για όλες τις περιπτώσεις στις οποίες θα αρνείται συμμετοχές στην Efficiencybeurs,

- πριν από το τέλος Ιανουαρίου κάθε χρόνου κατά τον οποίο διοργανώνεται η Efficiencybeurs, η VIFKA υποβάλλει στην Επιτροπή το ετήσιο χρονοδιάγραμμα των εκθέσεων εξοπλισμού που πραγματοποιούνται στις Κάτω Χώρες στη διάρκεια του χρόνου αυτού.

Άρθρο 3

Η παρούσα απόφαση απευθύνεται στη Vereniging van importeurs en fabrikanten van kanoormachines, Scheweningseweg 42, 2517 KV 's-Gravenhage, Κάτω Χώρες.

Βρυξέλλες, 30 Σεπτεμβρίου 1986.

Για την Επιτροπή

Peter SUTHERLAND

Μέλος της Επιτροπής

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. C 146 της 13. 6. 1986, σ. 9.

(1) Αποφάσεις της Επιτροπής στις υποθέσεις: ΕΜΟ (ΕΕ αριθ. L 69 της 20. 3. 1969, σ. 13), που ανανεώθηκε στις 7. 12. 1978 (ΕΕ αριθ. L 11 της 17. 1. 1979, σ. 16)· CEMATEX (ΕΕ αριθ. L 227 της 8. 10. 1971, σ. 26), που ανανεώθηκε στις 24 Μαΐου 1983 (ΕΕ αριθ. L 140 της 31. 5. 1983, σ. 27)· UNIDI (ΕΕ αριθ. L 228 της 29. 8. 1975, σ. 17), που ανανεώθηκε στις 23 Νοεμβρίου 1984 (ΕΕ αριθ. L 322 της 11. 12. 1984, σ. 10)· BPICA (ΕΕ αριθ. L 299 της 23. 11. 1977, σ. 18), που ανανεώθηκε στις 30 Απριλίου 1982 (ΕΕ αριθ. L 156 της 7. 6. 1982, σ. 16)· SMM & T (ΕΕ αριθ. L 376 της 31. 12. 1983, σ. 1).